16.1.2023.
HR
Službeni list Europske unije
C 15/43
Tužba podnesena 6. listopada 2022. – RS/EIB (Predmet T-624/22) (2023/C 15/56) Jezik postupka: engleski Stranke Tužitelj: RS (zastupnik: B. Maréchal, odvjetnik) Tuženik: Europska investicijska banka
Tužbeni zahtjev Tužitelj od Općeg suda zahtijeva da: — poništi (i) odluku Europske investicijske banke (u daljnjem tekstu: EIB), s konkretnim datumom, čiji je predmet „Nepretvaranje ugovora na određeno vrijeme” kojom su odbijeni argumenti podneseni u tužiteljevo ime za pretvaranje njegova ugovora o radu, (ii) odluku EIB-a kojom je tužitelj obavješten da će njegov radni odnos s Europskom investicijskom bankom završiti konkretnog datuma i (iii) odluku EIB-a, izdanu konkretnog datuma, kojom je odbijen tužiteljev zahtjev za administrativno preispitivanje kojim se: (1.) osporava odluka da se tužiteljev ugovor o radu sklopljen s EIB-om iz ugovora o radu na određeno vrijeme ne pretvori u ugovor o radu na neodređeno vrijeme, te (2.) prijavljuju povezane povrede tužiteljevih temeljnih prava koje je počinio EIB (u daljnjem tekstu: pobijane odluke); — podredno, izmijeni pobijane odluke; kao i — naloži isplatu naknade štete u iznosu od 193 882,98 eura za imovinsku štetu koju je tužitelj pretrpio ili će je pretrpjeti zbog pobijanih odluka o nepretvaranju tužiteljeva ugovora o radu, uključujući gubitak dohotka, razlike u premijama za zdravstveno osiguranje i gubitak obiteljskih naknada te gubitak mirovine; — naloži isplatu naknade štete u iznosu od 20 000 eura u vezi s povredom tužiteljeva prava na privatnost i prava na zaštitu podataka, njegova prava na dobru upravu i prava na djelotvoran pravni lijek i pošteno suđenje; — naloži isplatu naknade štete u iznosu od 20 000 eura u vezi s neimovinskom štetom i poteškoćama koje je tužitelj pretrpio; — naloži isplatu naknade štete za troškove koje je tužitelj pretrpio, koji su nastali kao posljedica EIB-ova nezakonitog postupanja, radnji i propuštanja, paušalno procijenjene na iznos od 20 000 eura (uključujući PDV); — naloži tuženiku snošenje pravnih troškova u vezi s ovim postupcima u paušalnom iznosu od 15 000 eura.
Tužbeni razlozi i glavni argumenti U prilog tužbi, tužitelj se poziva na sljedeće tužbene razloge. 1.
Prvi tužbeni razlog, u kojem se navodi da razlozi navedeni za moguće nepretvaranje ugovora proizlaze iz objektivno utvrđene povrede tužiteljeva prava na povjerljivost, prava na privatnost i prava na zaštitu podataka. 2.
Drugi tužbeni razlog, u kojem se navodi sukob interesa i pristranost postupaka korištenih da bi se opravdale odluke koje se odnose na nepretvaranje tužiteljeva ugovora o radu i na iz toga proizašle povrede tužiteljevih prava na obranu. 3.
Treći tužbeni razlog, u kojem se navodi nepostojanje ozbiljnog obrazloženja i neproporcionalna priroda pobijanih odluka o nepretvaranju tužiteljeva ugovora o radu s tuženikom i relevantne, s tim povezane povrede tužiteljevih prava.